b'\n_START_ARTICLE_\nLietuvos kino studija\n_START_PARAGRAPH_\nLietuvos kino studija\xc2\xa0\xe2\x80\x93 1940\xe2\x80\x931941\xc2\xa0m. Lietuvos kino kronikos studija, 1945\xe2\x80\x931947\xc2\xa0m. Kino kronikos studija, 1947\xe2\x80\x931954\xc2\xa0m. Lietuvos kronikini\xc5\xb3 dokumentini\xc5\xb3 film\xc5\xb3 kino studija, 1954\xe2\x80\x931956\xc2\xa0m. Lietuvos kronikini\xc5\xb3 dokumentini\xc5\xb3 ir menini\xc5\xb3 film\xc5\xb3 kino studija, 1956\xe2\x80\x932004\xc2\xa0m. Lietuvos kino studija, 2004\xe2\x80\x932014\xc2\xa0m. UAB \xe2\x80\x9eLietuvos kino studija\xe2\x80\x9c\xc2\xa0\xe2\x80\x93 buvusi did\xc5\xbeiausia Lietuvos kino film\xc5\xb3 k\xc5\xabrimo \xc4\xafmon\xc4\x97 Vilniuje.\n_START_SECTION_\nIstorija\n_START_PARAGRAPH_\n\xc4\xaekurta 1940\xc2\xa0m. Kaune. Studijoje dirbo operatoriai Stepas Uzdonas, Stasys Vainalavi\xc4\x8dius, Alfonsas \xc5\xbdibas, i\xc5\xa1 TSRS atsi\xc5\xb3sti kinematografininkai. Iki TSRS-Vokietijos karo sukurta 40 kino \xc5\xbeurnalo \xe2\x80\x9eTaryb\xc5\xb3 Lietuva\xe2\x80\x9c film\xc5\xb3, lietuvi\xc5\xb3 kalba \xc4\xafgarsinta rus\xc5\xb3 vaidybini\xc5\xb3 film\xc5\xb3. Per TSRS-Vokietijos kar\xc4\x85 studijos veikla nutr\xc5\xabko. 1944\xc2\xa0m. kino studija atkurta kaip kino korespondent\xc5\xb3 punktas Kaune. Jame dirbo operatoriai Vytautas Staro\xc5\xa1as, S. Uzdonas, S. Vainalavi\xc4\x8dius, re\xc5\xbeisierius Liudgardas Maculevi\xc4\x8dius, garso operatorius Tadas Balsys, nuo 1945\xc2\xa0m.\xc2\xa0\xe2\x80\x93 re\xc5\xbeisierius Nota Liubo\xc5\xa1icas._NEWLINE_1947\xe2\x80\x931956\xc2\xa0m. sukurta vaidybini\xc5\xb3 film\xc5\xb3 su Rusijos kino studijomis (Mosfilm, Lenfilm). 1949\xc2\xa0m. studija perkelta \xc4\xaf Vilni\xc5\xb3. \xc5\xa0e\xc5\xa1tojo de\xc5\xa1imtme\xc4\x8dio viduryje studijoje prad\xc4\x97jo dirbti Kinematografijos institut\xc4\x85 Maskvoje baig\xc4\x99 re\xc5\xbeisieriai Vytautas Mikalauskas, Vytautas \xc5\xbdalakevi\xc4\x8dius, operatorius Jonas Gricius. 1953\xc2\xa0m. kartu su kino studija \xe2\x80\x9eLenfilm\xe2\x80\x9c pastatytas vaidybinis filmas \xe2\x80\x9eAu\xc5\xa1ra prie Nemuno\xe2\x80\x9c, re\xc5\xbe. Arkadijus Faincimeris. 1957\xc2\xa0m. jau pa\xc4\x8dioje Lietuvos kino studijoje sukurtas pirmasis vaidybinis filmas \xe2\x80\x9e\xc5\xbdydrasis horizontas\xe2\x80\x9c, re\xc5\xbe. V. Mikalauskas._NEWLINE_1964\xc2\xa0m. pastatyti filmavimo paviljonai. Iki 1989\xc2\xa0m. studija buvo vienintel\xc4\x97 kino k\xc5\xabrimo \xc4\xafmon\xc4\x97 Lietuvoje, jos finansin\xc4\x97 ir k\xc5\xabrybin\xc4\x97 veikla priklaus\xc4\x97 nuo Valstybinio kinematografijos komiteto Maskvoje. Per metus buvo sukuriama apie 7 vaidybinius, apie 40 dokumentini\xc5\xb3 film\xc5\xb3 ir apie 40 kino \xc5\xbeurnal\xc5\xb3 \xe2\x80\x9eTaryb\xc5\xb3 Lietuva\xe2\x80\x9c. Nuo 1992\xc2\xa0m. daugiausia veikia kaip technikos baz\xc4\x97 Lietuvos priva\xc4\x8di\xc5\xb3 ir u\xc5\xbesienio kino studij\xc5\xb3 filmams kurti. Nuo 1993\xc2\xa0m. su u\xc5\xbesienio kino studijomis sukurta daugiau kaip 50 vaidybini\xc5\xb3 kino ir televizijos film\xc5\xb3, serial\xc5\xb3. Studijoje nuo 1990\xc2\xa0m. kuriamas kino \xc5\xbeurnalo \xe2\x80\x9eValstyb\xc4\x97s kino metra\xc5\xa1tis\xe2\x80\x9c. 2004\xc2\xa0m. privatizuota. 2014\xc2\xa0m. \xc4\xafmonei i\xc5\xa1kelta bankroto byla._NEWLINE_Veik\xc4\x97 20 padalini\xc5\xb3\xc2\xa0\xe2\x80\x93 Projekt\xc5\xb3 vystymo, Aktori\xc5\xb3 atrankos, Dokumentikos ir kino kronikos, Kostium\xc5\xb3 gamybos, Filmavimo ir ap\xc5\xa1vietimo technikos, Speciali\xc5\xb3j\xc5\xb3 efekt\xc5\xb3, Vizuali\xc5\xb3j\xc5\xb3 efekt\xc5\xb3, Dekoracij\xc5\xb3 apipavidalinimo, Rekvizito gamybos ir kt. Buvo 4 filmavimo paviljonai, did\xc5\xbeiausias\xc2\xa0\xe2\x80\x93 2470\xc2\xa0m\xc2\xb2 ploto ir 15\xc2\xa0m auk\xc5\xa1\xc4\x8dio su garso izoliacija, filmavimo lauko aik\xc5\xa1tel\xc4\x97s.'